1Aton ije baris oloh Parisi tuntang pire-pire guru agama bara Yerusalem dumah manalih Yesus. Ewen misek intu Ie, 2"Mbuhen kare murid Ayum malanggar hadat tato hiang itah? Metoh handak kuman ewen dia menyau lengee helo manumon atoran!" 3Yesus tombah, "Tuntang mbuhen keton kea mahin malanggar parentah Hatalla, baya awi keton handak manumon hadat tato hiang keton? 4Basa Hatalla hamauh, 'Hormat bapam tuntang indum,' tuntang 'ewe-eweh je manyapa indu-bapae, musti buah hukum matei.' 5Tapi keton majar: amon oloh hamauh dengan oloh bakase, 'Taloh je musti inengaku akan indu tuntang bapaku jari inyarahku akan Hatalla,' 6maka oloh te balalu dia mahormat oloh bakase. Jadi, tagal hadat tato hiang keton, keton manaha gampang auh Hatalla. 7Keton oloh haliau! Pas kilau auh je inujum awi nabi Yesaya tahiu keton, iete, 8'Kalotoh auh Hatalla: Kare oloh te manyembah Aku baya hapan kotake, tapi atei ewen kejau bara Aku. 9Ngahus ih ewen manyembah Aku, awi ewen majar atoran kalunen iawie kila-kilau atoran bara Aku.' " 10Limbah te Yesus mantehau oloh are tuntang hamauh dengan ewen, "Hining toh mangat harati! 11Taloh je tame akan nyame, jete dia tau mawi kapapan oloh; baya je balua bara nyamae, jete je tau mawi kapapae." 12Balalu kare murid Yesus dumah tuntang hamauh dengan Yesus, "En katawan Bapa kare oloh Parisi te basingi angat ateie awi Bapa hamauh kalote?" 13Yesus tombah, "Gagenep taloh imbul je dia Bapa-Ku mimbule, akan injawut. 14Dia usah keton paduli oloh Parisi te. Ewen te kare pamimpin babute; tuntang amon oloh babute mamimpin oloh babute, maka kadaduee kareh manjato hong parit." 15Petrus hamauh, "Dohop manarang paribasa te akan ikei, Pa!" 16Yesus tombah auh ewen, "En keton magon hindai haratie? 17En dia keton katawan, taloh je tame akan huang nyame mohon akan kanai, tuntang limbah te balua tinai? 18Tapi taloh je balua bara nyame, asale bara atei; tuntang jete je mawi oloh manjadi papa. 19Basa bara atei lembut kare tirok papa je mawi sabab oloh tau mampatei, habandong, pahabawi, manakau, mananjaro tuntang mamapa. 20Kare taloh te je mawi oloh manjadi papa, dia ie awie kuman mahapan lenge je dia ienyau." 21Limbah te Yesus malihi eka te tuntang haguet akan daerah tokep lewu Tirus tuntang Sidon. 22Ije biti bawin oloh Kanaan bara eka te, dumah manalih Yesus sambil kariak-kariak, "Anak Dawid, pasi aku! Anakku je bawi ingumpang setan. Ampie paham kapehe toto." 23Yesus dia tombah samasinde auh oloh bawi te. Balalu kare murid Yesus dumah manalih Ie tuntang balaku, "Pa, soho oloh bawi te haguet. Ie baya mamparidu ih hila likut itah!" 24Yesus tombah, "Aku inyoho dumah baya akan bangsa Israel, je mambatang akan kare ewen je layang." 25Oloh bawi te dumah balalu sontop manyembah intu taharep Yesus tuntang hamauh, "Dohop aku, Tuhan." 26Yesus tombah, "Dia bahalap manduan panginan bara anak oloh korik tuntang manjakahe akan aso." 27"Toto, Tuhan," koan oloh bawi te, "tapi aso mahin kuman tisan panginan je manjato bara mejan tempoe." 28Palus Yesus hamauh dengae, "Ibu, kapercayam paham hai! Keleh manjadi akam tumon kahandakm!" Hemben te kea anak oloh bawi te keleh. 29Yesus malihi eka te palus mananjong mahoroi saran Danau Galilea. Limbah te Ie mandai akan ije bukit palus mondok hete. 30Are oloh dumah manalih Ie mimbit kare oloh je batimpang, je babute, je lumpuh, je bisu, tuntang are tinai oloh haban je beken. Ewen mingkes kare oloh te intu taharep Yesus, tuntang Ie mampakeleh oloh te. 31Oloh are je aton hete paham hengan metoh ewen mite oloh bisu tau hakotak, oloh batimpang keleh, oloh lumpuh mananjong, tuntang oloh babute tau mite. Palus ewen manara Hatallan oloh Israel. 32Limbah te Yesus mantehau kare murid Ayue balalu hamauh dengan ewen, "Aku masi angat-Ku dengan oloh are toh. Jari telo andau katahie ewen omba Aku, tuntang ewen jaton panginae. Aku dia handak manalua ewen buli hayak balau, bele ewen tujah hong jalan." 33Kare murid Ayue misek Ie, "Hong kueh itah tau mandino panginan hong eka benyem toh je kejau bara lewun oloh hapa mampakanan oloh kilau toh karee?" 34"Pire aton rote ain keton?" koan Yesus misek ewen. "Uju" tombah ewen, "tuntang lauk korik pire-pire kongan." 35Balalu Yesus manyoho oloh are te mondok intu petak. 36Limbah te Ie manduan uju rote te dengan lauke palus manarima kasih akan Hatalla. Limbah te Ie mangiwak-mangiwak rote dengan lauk te hapan lengen Ayue palus manenga te akan kare murid Aie. Tinai kare murid te mambagi kare rote te akan oloh are. 37Uras oloh are te kuman sampai besoh, limbah te kare murid Yesus, manampunan tisan panginan te samandiai kontep uju lontong. 38Kare oloh hatue je kuman metoh te aton epat koyan biti, hindai iise oloh bawi tuntang anak oloh korik. 39Limbah te Yesus manyoho oloh are te buli. Ie balalu lumpat akan ije arut tuntang tolak akan daerah Magadan.
bjn_Latn